Diari Oficial de la Generalitat Valenciana


Sumari del DOGV 9805, del 08-03-2024 (2024/1862)

ORDRE 1/2024, de 27 de febrer, de la Conselleria de Sanitat, per la qual s'aproven les bases reguladores de les subvencions destinades a finançar programes d'ajuda mútua i d'autoajuda, relacionats amb la millora de la qualitat de vida pacients i familiars a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9805

Data del DOGV
:   08-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1862


Data del document
:   27-02-2024

Organisme emissor
:   Conselleria de Sanitat

Tipus de document
:   Ordre

Anàlisi jurídica

ORDRE 1/2024, de 27 de febrer, de la Conselleria de Sanitat, per la qual s'aproven les bases reguladores de les subvencions destinades a finançar programes d'ajuda mútua i d'autoajuda, relacionats amb la millora de la qualitat de vida pacients i familiars a la Comunitat Valenciana. [2024/1862]  
Índex  
Preàmbul  
Capítol I. Disposicions generals  
Article 1. Objectiu i àmbit d'aplicació  
Article 2. Convocatòria i procediment de concessió  
Article 3. Sol·licitants i requisits de les entitats subvencionades  
Article 4. Obligacions de les entitats beneficiàries  
Article 5. Activitats objecte de les ajudes  
Article 6. Despeses subvencionables  
Capítol II. Procediment  
Article 7. Sol·licituds  
Article 8. Documentació preceptiva  
Article 9. Esmena de sol·licituds  
Article 10. Ordenació i instrucció  
Article 11. Comissió d'avaluació  
Article 12. Resolució  
Article 13. Recursos  
Article 14. Publicitat de les subvencions  
Capítol III. Criteris de valoració  
Article 15. Criteris de valoració  
Article 16. Criteris de valoració per als programes d'activitats de caràcter sanitari  
Article 17. Criteris de valoració per als programes d'activitats de voluntariat en els centres sanitaris públics  
Capítol IV. Quantia, pagament i justificació de les subvencions  
Article 18. Quantia de les ajudes  
Article 19. Ordenació del pagament i justificació de les ajudes concedides  
Article 20. Comprovació de la subvenció. Pla de control  
Article 21. Pèrdua o minoració de l'ajuda  
Article 22. Reintegrament de la subvenció  
Article 23. Règim sancionador  
Disposició addicional primera. No-incidència econòmica  
Disposició addicional segona. No subjecció a l'article 107.1 del TFUE  
Disposició derogatòria única. Derogació  
Disposició final primera. Habilitació  
Disposició final segona. Normativa aplicable  
Disposició final tercera. Entrada en vigor  
  
Preàmbul  
  
L'increment de les malalties cròniques fa que l'Administració sanitària oriente el sistema sanitari cap a la cerca d'una gestió més efectiva i eficient de les actuacions dirigides a les persones afectades de patologies cròniques. Necessàriament, estes actuacions han de complementar-se amb l'experiència que, com a organització, aporten les associacions, fundacions, federacions i entitats de pacients, de familiars, de voluntariat sanitari o sense ànim de lucre, i que incorporen l'objectiu de millorar la qualitat de vida de les persones a través d'actuacions en l'àmbit de la salut, amb activitats que estiguen acceptades científicament i que tinguen resultats contrastats.  
Les associacions, fundacions, federacions i entitats, sense ànim de lucre, de pacients, de familiars i de voluntariat sanitari naixen amb la finalitat de millorar la qualitat de vida de les persones afectades, per a la qual cosa duen a terme actuacions en l'àmbit de la salut mitjançant programes de grups d'ajuda mútua (GAM) i d'autoajuda (AA).  
La Conselleria de Sanitat pretén, per mitjà de l'orde actual, continuar amb l'impuls i la facilitació de l'acció solidària dels grups d'ajuda mútua i d'autoajuda, mitjançant l'establiment dels requisits mínims que han de complir les organitzacions sol·licitants de la subvenció com a garantia de l'eficàcia i l'eficiència de les actuacions finançades amb fons públics.  
És per això que, amb la consideració que a través de les associacions, fundacions, les federacions i les entitats sense ànim de lucre de pacients, de familiars, de voluntariat sanitari i les que tinguen com a finalitat l'objectiu de millorar la qualitat de vida de les persones, es troben les vies apropiades per a dur a terme accions sanitàries complementàries a les que presta el sistema sanitari públic valencià -amb la millora, en la mesura que siga possible, dels efectes negatius de patir una malaltia-, es justifica l'aprovació de les bases de l'ajuda present.  
Amb esta orde s'acomplix el que es disposa en la Llei 38/2003, de 17 de novembre, general de subvencions; en el Reial decret 887/2006, de 21 de juliol, pel qual s'aprova el Reglament de la Llei general de subvencions; en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, quant a la informació relativa a les subvencions i les ajudes que, com a mínim, l'Administració de la Generalitat ha de publicar, amb respecte pels límits que establix la normativa reguladora de protecció de dades de caràcter personal i per la resta de la normativa vigent, per la qual cosa resulta necessari, en l'elaboració d'esta orde, respectar les exigències recollides en les normes esmentades.  
  
La rellevància que suposa promoure l'equitat de gènere en la població destinatària de tots estos projectes determina que siga també necessari incorporar la perspectiva de gènere en tot el procés de concessió de les subvencions objecte d'esta norma, des de la gestió i l'atorgament fins a l'avaluació.  
D'acord amb l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, a concedir o a modificar ajudes públiques, s'establix que les subvencions que es concediran conforme a les bases reguladores d'esta orde, pel caràcter d'estes, no estan subjectes a la política de competència de la Unió Europea en matèria d'ajudes públiques, i, per tant, no requerixen cap notificació a la Comissió Europea, per no reunir els requisits de l'article 107.1 del Tractat de funcionament de la Unió Europea, i, en concret, perquè no suposen cap avantatge econòmic, pel fet de no exercir cap activitat econòmica els beneficiaris d'estes subvencions.  
  
Així mateix, l'orde actual, segons els criteris d'orientació normativa, s'adequa als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques. Es fonamenta l'oportunitat d'esta disposició per la necessitat de promoure projectes que milloren la salut i la qualitat de vida de les persones. L'eficàcia queda justificada perquè el coneixement disponible en matèria de promoció i de protecció de la salut demostra que el foment d'esta mena de projectes incidix de manera efectiva en la salut de la població. S'ha tingut en compte el principi de proporcionalitat i seguretat jurídica, ja que esta orde és coherent amb el marc jurídic vigent i es dicta en l'àmbit de les competències que té la Generalitat en matèria de salut pública.  
  
S'han incorporat al projecte de l'orde els criteris de responsabilitat social conforme al que es disposa en el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, en la mesura en què això resulte adequat a la naturalesa de l'activitat subvencionada.  
Finalment, respecte als principis de transparència i eficiència, la justificació està clarament definida en este preàmbul i l'objecte afecta matèries d'interés general dirigides a millorar la qualitat de vida de les persones que habiten a la Comunitat Valenciana.  
En el procés d'elaboració d'esta orde, i d'acord amb l'article 165 de la Llei 1/2015, de 6 febrer, de la Generalitat, d'hisenda pública, del sector públic instrumental i de subvencions de la Generalitat, s'han emés els preceptius informes de l'Advocacia de la Generalitat i de la Intervenció Delegada de la Conselleria de Sanitat, i s'han efectuat els tràmits d'audiència pertinents. Així, es complix la Llei 4/2003, de 13 d'abril, de la Generalitat, de participació ciutadana i foment de l'associacionisme a la Comunitat Valenciana, i la Llei 5/1983, de 30 de desembre, de la Generalitat, del Consell.  
És per tot això que, en virtut de la normativa esmentada, i de les facultats que em conferix l'article 28 apartat e i l'article 37 de la Llei 5/1983, de 30 de desembre, de la Generalitat, del Consell, i d'acord amb el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i el Decret 112/2023, del 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat,  
  
  
ORDENE  
  
CAPÍTOL I  
Disposicions generals  
  
Article 1. Objectiu i àmbit d'aplicació  
Esta orde té com a objecte aprovar les bases reguladores de les subvencions destinades a finançar programes d'ajuda mútua i autoajuda, relacionades amb la millora de la qualitat de vida de pacients i familiars a la Comunitat Valenciana.  
  
Article 2. Convocatòria i procediment de concessió  
1. La concessió d'estes subvencions es realitzarà en règim de concurrència competitiva, conforme a l'article 22.1 de la Llei 38/2003, de 17 de novembre, i l'article 163 de la Llei 1/2015, de 6 de febrer, de la Generalitat.  
2. El procediment s'iniciarà d'ofici mitjançant la publicació de la convocatòria corresponent aprovada per una resolució de la persona titular de la conselleria amb competències en matèria de sanitat, en què s'indicarà el crèdit global màxim, l'aplicació pressupostària i el codi de línia que servisca de suport a estes, i es publicarà en la Base de dades nacional de subvencions, d'acord amb el procediment que establix l'article 20 de la Llei 38/2003, de 17 de novembre, general de subvencions, així com un extracte d'esta en el Diari Oficial de la Generalitat Valenciana.  
3. La quantia i el termini de justificació de les entitats beneficiàries s'ajustaran al que es disposa en l'apartat 3 de l'article 17 de l'esmentada Llei 38/2003, de 17 de novembre.  
a) La quantia de les subvencions individuals es determinarà seguint els criteris de valoració que establix l'orde present, amb un màxim global de finançament de totes les subvencions segons la disponibilitat pressupostària que establisca la convocatòria corresponent.  
  
b) El termini per a presentar la documentació justificativa de la totalitat de la subvenció concedida, per part de les entitats beneficiàries, és el que es descriu en l'article 19 d'esta orde.  
  
Article 3. Sol·licitants i requisits de les entitats subvencionades  
1. Podran sol·licitar les subvencions objecte de regulació d'esta orde les associacions, fundacions, federacions o entitats, amb personalitat jurídica, de pacients, de familiars i les de voluntariat sanitari, que complisquen els requisits següents:  
a) Estar legalment constituïdes i inscrites en el registre públic corresponent.  
b) Mancar d'ànim de lucre.  
c) Actuar en l'àmbit de la Comunitat Valenciana.  
d) Tindre com a fins institucionals, recollits en els estatuts, la realització d'activitats d'ajuda mútua i d'autoajuda a pacients i familiars, d'activitats de voluntariat de caràcter sanitari o d'activitats de millora de la qualitat de vida de pacients i familiars. Han d'estar en condicions de demostrar, mitjançant documentació fefaent, que l'associació actua de manera contínua en este àmbit i amb este objectiu.  
  
e) Estar al corrent en el compliment de les obligacions tributàries i de la Seguretat Social en la forma establida reglamentàriament.  
  
f) No incórrer en un procediment de reintegrament de la totalitat o de part de les subvencions concedides per la Generalitat.  
g) Haver sigut declarada d'utilitat pública en els termes que establix l'article 3, punt 4, del Reial decret 1740/2003, de 19 de desembre, sobre procediments relatius a associacions d'utilitat pública.  
2. Només es podrà presentar un únic programa o projecte d'activitats per a desenvolupar per entitat, sempre que s'emmarque dins d'alguna de les dos modalitats exposades en l'article 5 d'esta orde.  
  
3. No podran ser beneficiàries de cap subvenció les entitats que es troben en alguna de les situacions següents:  
a) Les entitats en les quals concórrega alguna de les circumstàncies previstes en l'article 13.2 de la Llei 38/2003, de 17 de novembre.  
b) Les entitats que estiguen federades, quan la federació a què pertanyen sol·licite una subvenció per a un programa que preveja la mateixa activitat.  
Les associacions, fundacions, federacions o entitats sense ànim de lucre que siguen patrones o membres de fundacions, que pertanyen a una fundació, quan esta siga sol·licitant de subvenció per a un programa que preveja la mateixa activitat.  
c) Les entitats que són beneficiàries d'una línia nominativa de la Conselleria de Sanitat que subvencione activitats objecte d'estes bases en els pressupostos de la Generalitat Valenciana.  
  
Article 4. Obligacions de les entitats beneficiàries  
Les entitats beneficiàries de les subvencions estan obligades a:  
1. Complir amb el que disposa l'article 14 de la Llei 38/2003, de 17 de novembre.  
2. Col·laborar amb la direcció general amb competències en matèria d'atenció al pacient en la integració i coordinació dels programes subvencionats. Els programes subvencionats podran ser aplicables a persones que patixen la mateixa patologia, independentment de si formen part o no de l'entitat beneficiària.  
3. Destinar els fons rebuts en concepte de subvenció a pacients residents a la Comunitat Valenciana.  
4. Facilitar la inspecció i el control per part de la direcció general amb competències en matèria d'atenció al pacient, a fi de conéixer qualsevol aspecte de l'activitat objecte de la subvenció.  
5. Facilitar tota la informació econòmica, fiscal, laboral, tècnica i de qualsevol mena que siga requerida per la direcció general amb competències en matèria d'atenció al pacient, sense perjuí de la confidencialitat exigible.  
6. D'acord amb el que s'establix en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, les entitats recollides en l'apartat 1.b hauran de complir les obligacions de publicitat activa que establix el capítol II del títol I de la Llei 19/2013, de 9 de desembre, de transparència, accés a la informació pública i bon govern, així com les obligacions a què fa referència l'article 5 de la Llei 1/2022, sense perjuí de les obligacions que puguen fixar-se o determinar-se en la convocatòria que, en tot cas, hauran d'ajustar-se al que es preveu en la present orde.  
7. De conformitat amb el que es preveu en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, el compliment de les obligacions es realitzarà a través del portal web de l'entitat, o bé a través dels mitjans electrònics de l'organització, l'associació o l'agrupació a què puga pertànyer, o bé, si és el cas, a través del portal web que pose a la disposició la Generalitat.  
  
8. Així mateix, les entitats beneficiàries han de complir les previsions que recullen els articles 45 i següents de la Llei orgànica 3/2007, de 22 de març, per a la igualtat efectiva de dones i hòmens, i l'article 20 de la Llei 9/2003, de 2 d'abril, de la Generalitat, per a la igualtat entre dones i hòmens, en relació amb el pla d'igualtat quan, segons la legislació aplicable, els siga exigible.  
  
Article 5. Activitats objecte de les ajudes  
Les activitats objecte de les ajudes seran les següents:  
a) Activitats de caràcter sanitari  
Es referix a activitats realitzades que tinguen per objecte l'atenció psicosocial i el suport psicològic al pacient i als seus familiars, dutes a terme en les dependències de les entitats o en el domicili particular del pacient.  
b) Activitats de voluntariat en els centres sanitaris públics  
Es tracta d'activitats realitzades per entitats de voluntariat sanitari que incorporen com a objectiu la millora de la qualitat del pacient que estiguen dirigides a contribuir a la millora de l'estada en els centres sanitaris públics de la Comunitat Valenciana.  
Article 6. Despeses subvencionables  
1. En el cas de realitzar activitats de caràcter sanitari  
a) Podran ser objecte de subvenció les despeses realitzades que de manera directa responen a la naturalesa de l'activitat subvencionada, que resulten estrictament necessàries i que es realitzen en el període subvencionable establit en la convocatòria corresponent. Així, seran objecte de subvenció del programa les despeses següents:  
a.1) Despeses derivades de la contractació de professionals sanitaris recollits en la Llei 44/2003, de 21 de novembre, d'ordenació dels professionals sanitaris, així com altres professionals l'activitat dels quals se circumscriga a l'àmbit sanitari, per al desenvolupament d'activitats de caràcter psicològic de suport al pacient i als familiars, així com els professionals sense els quals no es podrien dur a terme les activitats de caràcter sanitari dirigides a millorar l'atenció i la qualitat de vida de les persones amb malalties cròniques proposades per a subvenció. En cap cas la subvenció podrà superar els preus de referència en el mercat d'estes activitats.  
La justificació documental de les nòmines o prestacions de servicis que s'imputen a la subvenció atorgada han d'expressar la categoria professional real, tal com aparega en la memòria d'activitats que es presente en la sol·licitud.  
a.2) Despeses corrents. Es consideraran com a despeses corrents les que reunixen alguna de les característiques següents: ser béns fungibles, tindre una duració previsible inferior a l'exercici econòmic, no ser susceptibles d'incloure's en l'inventari o ser despeses previsiblement reiteratives. Podran incloure's com a despeses corrents les següents: material d'oficina, despeses de correus o les despeses del manteniment de la seu (el lloguer, l'aigua, la llum, la neteja, la telefonia o l'internet, entre altres), que en cap concepte superaran el 25 % de la subvenció concedida. En cap cas s'hi inclouran les compres de material inventariable.  
a.3) Despeses de desplaçament. Quan les activitats objecte del programa siguen domiciliàries, seran tingudes en compte les despeses de transport amb metro, amb autobús, amb trens de proximitat o amb el vehicle propi, cas en què s'abonarà el quilometratge d'acord amb el que es preveu en el Decret 7/2023, de 27 de gener, del Consell, pel qual es modifica l'annex del Decret 24/1997, d'11 de febrer, sobre les indemnitzacions per raó del servici i les gratificacions per servicis extraordinaris, sempre que es desenvolupen dins de l'àmbit territorial de la Comunitat Valenciana.  
b) En cap cas seran objecte de subvenció les despeses següents:  
b.1) Despeses de material inventariable, com ara el mobiliari, els ordinadors o els televisors, entre altres.  
b.2) Despeses de personal no incloses expressament en l'apartat 1a de l'article present.  
b.3) Despeses derivades de l'organització, l'execució i el desenvolupament de jornades, d'assistència a jornades, a congressos, a convivències o a campaments, d'assessoria o de gestoria, així com qualsevol altra que no estiga prevista en l'apartat 1a de l'article present.  
2. En el supòsit d'optar per la modalitat d'activitats de voluntariat en els centres sanitaris públics,  
a) Les despeses subvencionables seran:  
a.1) Despeses corrents. Es consideraran com a despeses corrents les que reunixen alguna de les característiques següents: ser béns fungibles, tindre una duració previsible inferior a l'exercici econòmic, no ser susceptibles d'incloure's en l'inventari o ser despeses previsiblement reiteratives. Podran incloure's com a despeses corrents les següents: material d'oficina i despeses de correus, entre altres. En cap cas s'hi inclouran les compres de material inventariable.  
a.2) Despeses de desplaçament del personal voluntari que siguen imprescindibles per al desenvolupament de les activitats objecte del programa.  
Seran tingudes en compte les despeses de transport amb metro, amb autobús, amb trens de proximitat o amb el vehicle propi cas en què s'abonarà el quilometratge d'acord amb el que es preveu en el Decret 7/2023, de 27 de gener, del Consell, pel qual es modifica l'annex del Decret 24/1997, d'11 de febrer, sobre les indemnitzacions per raó del servici i les gratificacions per servicis extraordinaris, sempre que es desenvolupen dins de l'àmbit territorial de la Comunitat Valenciana.  
a.3) Despeses de manteniment de la seu de l'associació: el lloguer, la llum, l'aigua, el telèfon o la neteja, entre altres. En cap concepte superaran el 30 % de l'import de la subvenció obtinguda.  
a.4) Despeses del personal tècnic encarregat de coordinar o dirigir la tasca de voluntariat, l'administratiu i de gestoria directament involucrat en el desenvolupament dels programes.  
a.5) Despeses derivades de la formació del voluntariat en els cursos oficialment acreditats per l'Escola Valenciana d'Estudis de la Salut (EVES).  
b) En cap cas seran objecte de subvenció les despeses següents:  
b.1) Despeses de material inventariable, com ara el mobiliari, els ordinadors o els televisors, entre altres.  
b.2) Despeses de personal no incloses expressament en l'apartat 2a d'este article. La justificació documental de les nòmines o prestacions de servicis que s'imputen a la subvenció atorgada han d'expressar la categoria professional real, tal com aparega en la memòria d'activitats que es presente en la sol·licitud.  
b.3) Despeses derivades de l'organització, l'execució i el desenvolupament de jornades, d'assistència a jornades, a congressos, a convivències o a campaments, així com qualsevol altra despesa que no estiga prevista en l'apartat 2a de l'article present.  
3. En els supòsits en què l'entitat beneficiària subcontracte amb tercers l'execució total o parcial de l'activitat que constituïx l'objecte de la subvenció, no podrà excedir el 50 % de l'import de l'activitat subvencionada. Es considerarà el beneficiari de la subvenció subcontracta quan concerte amb tercers l'execució total o parcial de l'activitat que constituïx l'objecte de la subvenció. Queda fora d'este concepte la contractació de les despeses que haja de realitzar el beneficiari per al desenvolupament per si mateix de l'activitat subvencionada, d'acord amb el que s'establix en l'article 29 de la Llei 38/2003, de 17 de novembre, i l'article 68 del Reial decret 887/2006, de 21 de juliol.  
  
4. Es considerarà una despesa realitzada la que ha sigut pagada efectivament dins del període que s'establix en la convocatòria corresponent.  
5. En cap cas, la contractació del personal per part de les entitats sense ànim de lucre subvencionades segons el que es disposa en esta orde suposarà una relació jurídica amb la Generalitat Valenciana.  
6. Amb caràcter general, no es tindran en compte com a justificants de les despeses les possibles retribucions dels membres de les juntes directives de les entitats beneficiàries de les subvencions, les indemnitzacions per assistència -dietes o viàtics-, ni les despeses professionals, quan l'activitat siga duta a terme per un membre de la junta directiva.  
7. En tot cas, les despeses s'ajustaran al que es disposa en l'article 31 de la Llei 38/2003, de 17 de novembre.  
  
  
CAPÍTOL II  
Procediment  
  
Article 7. Sol·licituds  
1. Les sol·licituds hauran de presentar-se exclusivament per via telemàtica en el Registre electrònic de la Generalitat mitjançant l'accés al corresponent tràmit electrònic disponible en la seu electrònica de la Generalitat (http://sede.gva.es), sense que siguen tingudes en compte les sol·licituds presentades per qualsevol altre mitjà, d'acord amb el que disposa l'article 14.2 de la Llei 39/2015, d'1 d'octubre; en el cas contrari, s'aplicarà el que disposa l'article 68.4 de la llei esmentada.  
  
2. El termini i el tràmit electrònic concret que haja d'utilitzar-se per a la presentació de les sol·licituds es determinaran en la resolució de la convocatòria.  
3. La sol·licitud s'acompanyarà de les declaracions responsables següents, firmades electrònicament per la persona representant legal de l'entitat sol·licitant:  
a) Declaració responsable en què es manifesta sota la pròpia responsabilitat que totes les dades recollides en la sol·licitud són verídiques, que es troba en possessió de la documentació que així ho acredita que es queda a la disposició de la Generalitat per a la comprovació, el control i la inspecció que s'estimen oportuns, i que es compromet a mantindre el compliment de les obligacions anteriors durant el període de reconeixement de l'obligació segons l'article 69.1 de la Llei 39/2015, d'1 d'octubre. D'acord amb el que disposa l'article 69.4 de la llei esmentada, la inexactitud, la falsedat o l'omissió de caràcter essencial de qualsevol dada o informació que s'incorpore a la declaració responsable, així com la no presentació de la documentació que puga ser requerida per a acreditar el compliment del que s'ha declarat, determinarà la impossibilitat de continuar amb la convocatòria.  
b) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, general de subvencions, per a ser beneficiària de les subvencions que es regulen en esta orde, i del fet que està al corrent en el pagament del reintegrament per subvencions.  
c) Acreditació d'estar al corrent en les obligacions tributàries i amb la Seguretat Social. Per a fer-ho, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que disposa l'article 4 del Decret 165/2010, de 8 d'octubre, del Consell, pel qual s'establixen mesures de simplificació i de reducció de les càrregues administratives en els procediments gestionats per l'Administració de la Generalitat i el sector públic d'esta. En el cas de no atorgar esta autorització, hauran d'aportar la documentació que acredite que es troben al corrent en les obligacions esmentades.  
d) Formulari de l'entitat sol·licitant que acredite l'import de les subvencions rebudes d'altres entitats l'any anterior, tant públiques com privades.  
  
Article 8. Documentació preceptiva  
La sol·licitud s'ha d'acompanyar necessàriament de la documentació següent:  
a) La certificació acreditativa de l'acord adoptat per l'òrgan competent, en què autoritza la sol·licitud d'ajuda i aprova el programa i el pressupost presentat.  
b) La memòria del programa d'activitats objecte de subvenció, que haurà de preveure almenys els apartats següents: títol, objectius, activitats que cal desenvolupar, terminis d'execució, necessitats professionals i la forma d'avaluació prevista, així com els currículums de l'equip professional intervinent.  
c) El pressupost desglossat per partides amb les despeses previstes per a l'exercici sol·licitat per al programa objecte de subvenció, així com el pressupost dels possibles recursos amb què compta per a finançar-lo. No es tindran en compte els pressupostos no relacionats amb el programa per al qual se sol·licita l'ajuda.  
d) La memòria del programa de l'exercici anterior, si no consta ja en poder de la direcció general amb competències en matèria d'atenció al pacient.  
e) El pressupost total de l'entitat de l'any anterior.  
f) La fitxa descriptiva, segons el model normalitzat, que elabore la conselleria amb competències en matèria de sanitat, en què s'haurà d'especificar l'import de l'ajuda sol·licitada.  
g) El certificat expedit per l'entitat bancària en què s'hauran d'efectuar, si és el cas, els pagaments de la subvenció concedida. En el certificat s'ha d'especificar el codi IBAN i el titular del compte, així com la comunicació fefaent del CIF de l'entitat sol·licitant. En el cas de no haver obtingut cap subvenció amb anterioritat o haver sigut modificat el compte, s'ha de presentar la fitxa de manteniment de tercers.  
h) La còpia autèntica dels estatuts, en què ha de constar, explícitament, l'àmbit de l'associació, la inexistència d'ànim de lucre i l'objectiu de desenvolupar programes d'ajuda mútua i d'autoajuda dirigits a persones amb malaltia crònica, de voluntariat sanitari o d'activitats de millora de la qualitat de vida de pacients, si no consten en poder de la direcció general amb competències en matèria d'atenció al pacient o si s'han modificat.  
i) La còpia autèntica de la inscripció en el registre d'associacions o fundacions, si no consta en poder de la direcció general amb competències en matèria d'atenció al pacient o si s'ha modificat.  
j) Certificat d'haver sigut declarada d'utilitat pública en els termes que establix l'article 3, punt 4, del Reial decret 1740/2003, de 19 de desembre, sobre procediments relatius a associacions d'utilitat pública.  
  
  
Article 9. Esmena de sol·licituds  
1. Una vegada rebudes les sol·licituds i incoat el procediment, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
2. Quan la sol·licitud no reunisca els requisits exigits o no s'acompanye de la documentació que resulta exigible d'acord amb esta orde, es notificarà a l'entitat sol·licitant la causa que impedix la continuació del procediment i se li farà un requeriment perquè, en el termini de 10 dies, de conformitat amb la legislació de procediment administratiu comú, esmene la falta o adjunte els documents preceptius, amb la indicació que, si no ho fa així, es considerarà que ha desistit de la seua, amb una resolució prèvia que haurà de ser dictada en els termes previstos legalment.  
3. Serà una causa d'exclusió no corregible el lliurament fora de termini de la sol·licitud.  
  
Article 10. Ordenació i instrucció  
1. L'ordenació i la instrucció del procediment de concessió correspondran a la direcció general amb competències en matèria d'atenció al pacient, a través de la subdirecció general amb competències en matèria d'atenció al pacient, que rebrà les sol·licituds presentades i verificarà que estes reunixen els requisits per a poder ser tramitades.  
  
2. Este òrgan, a la vista de la documentació que té i de les obligacions que s'adquirisquen amb la concessió de la subvenció, podrà recaptar els informes dels organismes i les entitats que estime oportuns i efectuar les comprovacions necessàries sobre l'exactitud de tot això.  
  
  
Article 11. Comissió d'avaluació  
1. Es constituirà una comissió d'avaluació per a l'examen i la valoració de les sol·licituds presentades. Esta comissió, com a òrgan col·legiat, s'ajustarà, en el funcionament, al règim establit per a estos en la secció 3 del capítol II del títol preliminar de la Llei 40/2015, d'1 d'octubre, de règim jurídic del sector públic, i la composició respondrà al principi de participació equilibrada de dones i hòmens.  
  
2. La comissió d'avaluació estarà composta per cinc persones funcionàries de la direcció general amb competències en matèria d'atenció al pacient i un nombre igual de persones suplents, amb respecte de la paritat entre sexes en la composició, i designades per la persona titular d'esta; entre les quals s'elegirà la presidència i la secretaria.  
3. La comissió d'avaluació estendrà l'acta i formularà un informe en el qual es concrete el resultat de l'avaluació i l'elevarà a l'òrgan instructor perquè realitze la proposta de resolució provisional, que es publicarà en el web de la Conselleria, amb efecte de notificació per a les persones interessades, a les quals es donarà un tràmit d'audiència amb un termini de 10 dies per a presentar les al·legacions que estimen pertinents.  
4. Una vegada transcorregut el termini d'al·legacions assenyalat en el paràgraf anterior i examinades les al·legacions, la comissió formularà la proposta de resolució definitiva a l'òrgan instructor.  
  
Article 12. Resolució  
1. La resolució, que tindrà els efectes i el contingut previstos en l'article 25 de la Llei 38/2003, de 17 de novembre, es publicaran en la Base de dades nacional de subvencions, d'acord amb el procediment que establix l'article 20 de l'esmentada Llei 38/2003. Així mateix, es publicarà un extracte d'esta en el Diari Oficial de la Generalitat Valenciana. Esta publicació tindrà els efectes de notificació per a les entitats interessades, d'acord amb el que disposa l'article 45 de la Llei 39/2015, d'1 d'octubre.  
2. El termini màxim per a tramitar, resoldre i notificar les resolucions de concessió serà de sis mesos, que es comptaran a partir de l'endemà de la data de publicació de la convocatòria en el Diari Oficial de la Generalitat Valenciana. En els casos en què haja de requerir-se l'esmena de deficiències i l'aportació de documents, el termini determinat en l'apartat anterior es podrà suspendre durant el transcurs del temps entre la notificació del requeriment i l'efectiu compliment d'este per part de les entitats sol·licitants o, si no és possible, pel transcurs del termini concedit.  
3. Una vegada transcorregut el termini esmentat sense haver dictat ni notificat cap resolució expressa, els interessats podran entendre desestimada la seua sol·licitud per silenci administratiu en els termes previstos en l'article 25 de l'esmentada Llei 39/2015, d'1 d'octubre.  
4. La resolució del procediment degudament motivada es notificarà a les entitats interessades d'acord amb el que es disposa en la legislació del procediment administratiu comú. La pràctica d'esta notificació s'ajustarà a les disposicions que conté la llei.  
5. L'òrgan competent per a dictar les resolucions de concessió serà la persona titular de la conselleria amb competències en matèria de sanitat, que podrà delegar sobre la base de l'article 9 de la Llei 40/2015, d'1 d'octubre, de règim jurídic del sector públic.  
  
Article 13. Recursos  
Contra les resolucions dictades en el procediment de concessió de subvencions, que posa fi a la via administrativa, es podrà interposar directament un recurs contenciós administratiu davant de la jurisdicció contenciosa administrativa en el termini de dos mesos comptats des de l'endemà de la publicació, d'acord amb el que preveu la Llei 29/1998, de 13 de juliol, reguladora de la jurisdicció contenciosa administrativa.  
  
Tot això, sense perjuí de la interposició del recurs potestatiu de reposició, en el termini d'un mes des de l'endemà de la publicació, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
Article 14. Publicitat de les subvencions  
S'han de complir les obligacions de publicitat derivades del que es disposa en els articles 4 i 5 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana; en el capítol II del títol I de la Llei 19/2013, de 9 de desembre, de transparència, accés a la informació pública i bon govern, i en l'article 18 de la Llei 38/2003, de 17 de novembre, general de subvencions.  
  
Les ajudes concedides també es publicaran en la Base de dades nacional de subvencions amb la indicació de l'import, la finalitat i els beneficiaris. Així mateix, seran objecte de publicació en el portal de transparència de la Comunitat Valenciana, d'acord amb les obligacions que imposa la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
  
  
CAPÍTOL III  
Criteris de valoració  
  
Article 15. Criteris de valoració  
Els criteris de valoració de les sol·licituds estaran fixats en funció de les activitats del programa objecte de subvenció:  
a) Activitats de caràcter sanitari  
b) Activitats de voluntariat  
  
Article 16. Criteris de valoració per als programes d'activitats de caràcter sanitari  
1. La qualitat del programa, fins a 25 punts, es distribuïx de la manera següent:  
a) Objectius, fins a 7 punts:  
a.1) Definix els objectius diferenciats: 7 punts.  
a.2) Definix l'objectiu general (no diferenciats): 4 punts.  
a.3) No definix els objectius: 0 punts.  
b) Metodologia, fins a 9 punts:  
b.1) Grups d'ajuda mútua amb menys de 10 participants: 9 punts.  
  
b.2) Grups d'ajuda mútua entre 11 i 15 participants: 4 punts.  
b.3) Grups d'ajuda mútua amb més de 15 participants: 1 punt.  
c) Incidència en la millora de la qualitat de vida de les persones amb malaltia crònica, fins a 9 punts:  
c.1) Relaciona totes les actuacions amb els objectius: 9 punts.  
c.2) Relaciona el 50 % o més de les actuacions amb els objectius: 4 punts.  
c.3) Relaciona menys del 50 % de les actuacions amb els objectius: 1 punt.  
2. La inscripció en el Catàleg d'entitats de salut de la Conselleria de Sanitat es valorarà amb 10 punts.  
3. La cobertura poblacional del programa presentat per l'entitat sol·licitant, fins a 15 punts. Es valorarà amb 0 punts la falta d'especificació i es puntuarà de la manera següent, segons el nombre de persones beneficiàries de les activitats del programa que s'ha de subvencionar:  
a) De 0 a 50 persones beneficiàries: 1 punt.  
b) De 51 a 100 persones beneficiàries: 2 punts.  
c) De 101 a 200 persones beneficiàries: 5 punts.  
d) De 201 a 300 persones beneficiàries: 10 punts.  
e) Més de 300 persones beneficiàries: 15 punts.  
f) Federacions: 15 punts.  
4. La cobertura territorial del programa presentat, fins a 15 punts. Es valorarà amb 0 punts la falta d'especificació. Els criteris establits seran els següents, segons la cobertura referida als àmbits:  
a) Municipal: a raó d'1 punt per municipi, fins a un màxim de 4 punts.  
b) Provincial: per cada província, 5 punts.  
c) Comunitat Valenciana: 15 punts.  
5. El currículum dels i les professionals que realitzaran l'activitat sanitària, fins a 10 punts, amb els criteris següents:  
  
a) Formació universitària: 2 punts.  
b) Experiència professional: de 5 a 10 anys: 2 punts.  
c) Experiència professional de més de 10 anys: 4 punts.  
d) Formació complementària relacionada amb la titulació acadèmica: 2 punts.  
d.1) De 15 hores o més: 0,20 punts.  
d.2) De 20 hores o més: 0,30 punts.  
d.3) De 50 hores o més: 0,50 punts.  
6. Concordança entre l'activitat prevista i les prestacions, els servicis, les actuacions i les polítiques públiques en curs en l'àmbit d'actuació de la conselleria amb competència en matèria de sanitat, fins a un 25 % de la puntuació total, de la manera següent:  
a) Incorporació de la perspectiva de gènere, fins a 5 punts.  
a.1) Incorpora la perspectiva de gènere: 5 punts.  
a.2) No incorpora la perspectiva de gènere: 0 punts.  
b) Mesures per a afrontar les desigualtats socioeconòmiques, fins a 5 punts.  
b.1) Establix més de dos mesures: 5 punts.  
b.2) Establix una o dos mesures: 3 punts.  
b.3) No establix cap mesura: 0 punts.  
c) Sinergia amb alguna de les línies estratègiques o dels programes de salut inclosos en el pla de salut vigent de la Comunitat Valenciana, fins a 15 punts.  
c.1) Totes les actuacions del programa es relacionen amb alguna de les línies estratègiques: 15 punts.  
c.2) El 50 % o més de les actuacions del programa es relacionen amb alguna de les línies estratègiques: 10 punts.  
c.3) Menys del 50 % de les actuacions del programa es relacionen amb alguna de les línies estratègiques: 5 punts.  
c.4) Cap actuació es relaciona amb les línies estratègiques: 0 punts.  
7. Mesures de conciliació de la vida personal, laboral i familiar per a les persones treballadores de l'entitat sol·licitant.  
a) Hi ha un pla de conciliació: 1 punt.  
b) No hi ha cap pla de conciliació: 0 punts.  
8. El compromís d'impartir formació en matèria ambiental destinada al personal ocupat per l'entitat adjudicatària.  
a) Programació d'un curs (es valorarà la indicació de dates, ponents i llocs d'impartició): 1 punt.  
b) Cap curs programat: 0 punts.  
  
Article 17. Criteris de valoració per als programes d'activitats de voluntariat en els centres sanitaris públics  
1. La qualitat del programa es valorarà amb fins a 40 punts i s'avaluarà en funció de:  
a) Objectius, fins a 12 punts:  
a.1) Definix els objectius diferenciats: 12 punts.  
a.2) Definix només l'objectiu general (no diferenciats): 7 punts.  
a.3) No definix els objectius: 0 punts.  
b) Metodologia, fins a 14 punts:  
b.1) Grup d'ajuda mútua amb menys de deu participants: 14 punts.  
b.2) Grup d'ajuda mútua entre 11 i 15 participants: 8 punts.  
b.3) Grup d'ajuda mútua amb més de 15 participants: 2 punts.  
c) Adequació de l'activitat a la consecució dels objectius, fins a 14 punts:  
c.1) Relaciona totes les actuacions amb els objectius: 14 punts.  
c.2) Relaciona el 50 % o més de les actuacions amb els objectius: 8 punts.  
c.3) Relaciona menys del 50 % de les actuacions amb els objectius: 2 punts.  
2. La inscripció en el Catàleg d'entitats de salut de la conselleria amb competències en matèria de sanitat es valorarà amb 10 punts.  
  
3. La cobertura territorial del programa presentat per l'entitat sol·licitant, fins a 25 punts. Es valorarà amb 0 punts la falta d'especificació, i es puntuarà segons exercisca la seua activitat de voluntariat.  
a) Per cada centre hospitalari sobre el qual exercisca la cobertura, 3 punts, fins a un màxim de 25 punts.  
4. Concordança entre l'activitat proposada i el pressupost, fins a 25 punts de la manera següent:  
a) Incorporació de la perspectiva de gènere, fins a 5 punts:  
a.1) Incorpora la perspectiva de gènere: 5 punts.  
a.2) No incorpora la perspectiva de gènere: 0 punts.  
b) Mesures per a afrontar les desigualtats socioeconòmiques, fins a 5 punts:  
b.1) Establix més de dos mesures: 5 punts.  
b.2) Establix una o dos mesures: 3 punts.  
b.3) No establix cap mesura: 0 punts.  
c) Sinergia amb alguna de les línies estratègiques o dels programes de salut inclosos en el pla de salut vigent de la Comunitat Valenciana, fins a 15 punts:  
c.1) Totes les actuacions del programa es relacionen amb alguna de les línies estratègiques: 15 punts.  
c.2) El 50 % o més de les actuacions del programa es relacionen amb alguna de les línies estratègiques: 10 punts.  
c.3) Menys del 50 % de les actuacions del programa es relacionen amb alguna de les línies estratègiques: 5 punts.  
c.4) Cap actuació es relaciona amb les línies estratègiques: 0 punts.  
5. Mesures de conciliació de la vida personal, laboral i familiar per a les persones treballadores de l'entitat sol·licitant.  
a) Existència de pla de conciliació: 1 punt.  
b) No existix pla de conciliació: 0 punts.  
6. El compromís d'impartir formació en matèria ambiental destinada al personal ocupat per l'entitat adjudicatària.  
a) Programació d'un curs (es valorarà la indicació de dates, ponents i llocs d'impartició): 1 punt.  
b) Cap curs programat: 0 punts.  
  
  
CAPÍTOL IV  
Quantia, pagament i justificació de les subvencions  
  
Article 18. Quantia de les ajudes  
1. La quantia individualitzada de les ajudes es determinarà en funció de la puntuació total obtinguda per cada una de les entitats, d'acord amb els criteris de valoració que establixen els articles 16 i 17 d'esta orde, i amb un màxim global de finançament per a totes estes determinat per la disponibilitat pressupostària establida en la convocatòria corresponent, en què es podrà establir un import màxim (IMF) per programa.  
  
2. Per a calcular la quantia individualitzada obtinguda per cada entitat, es distribuirà el finançament total disponible en funció de la puntuació total obtinguda per cada una d'estes, sobre la base dels criteris de valoració i amb l'aplicació de la fórmula següent:  
  
Fi = (Pi\*Si)/100, sent:  
  
Fi = finançament de l'entitat i  
Pi = puntuació obtinguda per l'entitat i  
Si = import sol·licitat per l'entitat i  
3. Si l'import sol·licitat és superior a l'IMF, per a determinar la quantia de l'ajuda s'aplicarà la fórmula següent:  
  
Fi = (Pi\*IMF)/100.  
  
4. En el cas que el sumatori dels imports de les ajudes aconseguits mitjançant les fórmules referides en els apartats anteriors supere l'import del finançament total disponible, s'aplicarà un coeficient d'ajust a la disponibilitat pressupostària. Este factor, que no serà aplicable als programes d'activitats de voluntariat, vindrà determinat pel quocient entre el finançament total disponible i la suma de les quanties determinades per l'aplicació de les fórmules definides en els apartats anteriors. La fórmula d'este coeficient d'ajust serà la següent:  
  
  
   
  
C = coeficient d'ajust a la disponibilitat pressupostària  
FT = finançament total disponible  
Fi = finançament de l'entitat i  
5. En cap cas l'import de l'ajuda concedida podrà superar l'import sol·licitat per l'entitat, ni l'import màxim que es puga establir en la convocatòria corresponent.  
6. En les convocatòries corresponents es podrà establir la distribució del finançament total disponible entre els programes d'activitats de voluntariat en els centres sanitaris públics i els programes d'activitats de caràcter sanitari.  
7. Així mateix, les ajudes seran compatibles amb altres subvencions, ajudes, ingressos o recursos per a la mateixa finalitat, que procedisquen de qualsevol administració o ens públic o privat nacional, de la Unió Europea o d'organismes internacionals. L'import de les subvencions no podrà ser, en cap cas, d'una quantitat que, aïlladament o en concurrència amb altres subvencions, ajudes o ingressos, supere el cost de l'activitat que ha de realitzar l'entitat beneficiària.  
  
Article 19. Ordenació del pagament i justificació de les ajudes concedides  
1. Amb caràcter general, el pagament de la subvenció es realitzarà amb una justificació prèvia de les ajudes concedides per part de l'entitat beneficiària, d'acord amb el que establix l'article 171 de la Llei 1/2015, de la Generalitat, de 6 de febrer.  
2. Es podran realitzar pagaments anticipats de fins a un 30 % de l'import total de la subvenció concedida. Tanmateix, el Consell, mitjançant un acord, podrà modificar este percentatge, a l'alça, fins a un 50 %, de conformitat amb el que s'assenyala en els apartats 2 i 3 de l'article 171 de la Llei 1/2015, de la Generalitat, de 6 de febrer.  
3. Quan s'efectuen pagaments anticipats, les entitats beneficiàries quedaran exonerades de la constitució de garanties, de conformitat amb la previsió continguda en la lletra f de l'apartat 5 de l'article 171 de la Llei 1/2015, de la Generalitat, de 6 de febrer.  
4. No obstant això, la forma de pagament de les subvencions podrà ajustar-se al règim de lliurament especial que, per a determinades transferències corrents, establisca la llei de pressupostos de la Generalitat de cada exercici.  
5. Amb caràcter previ a tots i cada un dels pagaments, es requerirà a la persona titular de la direcció general amb competències en matèria d'atenció al pacient la resolució de pagament anticipat o la certificació de comprovació i aprovació dels justificants, així com l'acreditativa del compliment dels fins que justifiquen la concessió de la subvenció, segons siga procedent.  
6. La justificació de l'ajuda serà per l'import total del programa realment executat, que pot ser igual o superior al de la subvenció rebuda, i s'efectuarà a través d'un compte justificatiu, d'acord amb el model normalitzat que elabore la Conselleria de Sanitat, juntament amb una relació numerada de les despeses justificades, de conformitat amb el que disposa l'article 30 de la Llei 38/2003, de 17 de novembre, general de subvencions, en els termes següents:  
a) Les factures o justificants han de ser originals o còpies autèntiques, d'acord amb l'article 27 de la Llei 39/2015, d'1 d'octubre, del procediment administratiu.  
b) Per als justificants del personal contractat, han de presentar-se necessàriament les nòmines ajustades al model oficial, acompanyades dels justificants de cotització a la Seguretat Social, així com una còpia dels contractes; hi ha d'haver concordança entre el contracte i la nòmina presentada respecte a la qualificació exercida. Estes despeses s'han d'imputar en la mesura i el percentatge de dedicació directa amb el projecte.  
c) Les justificacions corresponents a les col·laboracions puntuals i les prestacions de servicis han de figurar en rebuts i les factures en què consten les dades del preceptor, el número d'identificació fiscal, el concepte pel qual se'l retribuïx i la retenció corresponent a l'Impost sobre la Renda de les Persones Físiques, així com les dades fiscals de l'associació.  
d) En tot cas, les factures han de comptar amb totes les dades formals necessàries per a poder ser expedides segons l'article 6 del Reglament pel qual es regulen les obligacions de facturació, aprovat pel Reial decret 1619/2012, de 30 de novembre (BOE 289, d'1 de desembre).  
7. La persona que represente legalment l'entitat beneficiària ha de presentar una certificació en què es faça constar que les factures justificatives corresponen efectivament als pagaments realitzats i derivats de la finalitat per a la qual va ser concedida la subvenció, i que no han sigut presentades davant d'altres entitats com a justificatives d'ajudes concedides per estes.  
8. Les entitats beneficiàries de les subvencions tindran de termini fins al 31 d'octubre, de l'exercici de la convocatòria per a presentar la documentació justificativa de la totalitat de la subvenció concedida o, almenys, del percentatge que possibilite el lliurament del 100 % d'esta, quan la forma de pagament de les subvencions s'ajuste al règim de lliurament especial que, per a determinades transferències corrents, s'establix en la llei de pressupostos de la Generalitat de cada exercici, sempre que això siga possible, d'acord amb el que s'establisca en la llei de pressupostos per a l'exercici corresponent. En este últim supòsit, hi haurà de termini fins al 31 de gener de l'any següent per a presentar la resta de la documentació.  
Així mateix, s'ha de presentar, abans del 31 de gener de l'any següent al de la concessió de la subvenció, una memòria final detallada de les activitats realitzades d'acord amb el programa que es va presentar objecte de subvenció, en suport informàtic i firmada i segellada pel representant legal de l'associació. La no presentació de la memòria esmentada serà motiu de reintegrament de la subvenció concedida.  
  
  
Article 20. Comprovació de la subvenció. Pla de control  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control que desenvolupe l'òrgan gestor de les subvencions.  
2. El control serà administratiu o sobre el terreny, i s'efectuarà sobre la totalitat o sobre una mostra de les subvencions concedides en cada convocatòria, segons s'establisca en esta.  
3. El control de la despesa objecte de les subvencions esmentades correspon, amb caràcter general, a la direcció general amb competències en matèria d'atenció al pacient.  
4. Les entitats beneficiàries entregaran, a requeriment de l'òrgan encarregat del control i la comprovació de la despesa, la documentació adequada segons el tipus de subvenció i qualsevol altre document necessari per a justificar les condicions i la quantia de la despesa efectuada.  
  
Article 21. Pèrdua o minoració de l'ajuda  
1. Qualsevol alteració de les condicions i els requisits que s'han tingut en compte per a la concessió de l'ajuda i, en tot cas, l'obtenció concurrent de les subvencions o de les ajudes atorgades per altres administracions públiques o ens públics o privats -quan l'objecte de les convocatòries siga coincident- podrà donar lloc a la modificació de la resolució de concessió i, si és procedent, a la pèrdua del dret al cobrament total o parcial de la subvenció.  
2. La falta de justificació o la justificació insuficient de l'ajuda concedida, dins del termini establit a este efecte, així com la concurrència d'altres causes recollides en l'article 37 de la Llei 38/2003, de 17 de novembre, i en els articles 33 i 34 del Reial decret 887/2006, de 21 de juliol, donarà lloc a la pèrdua del dret al cobrament total o parcial de la subvenció, sense perjuí de la realització del tràmit d'audiència legalment establit.  
  
Article 22. Reintegrament de la subvenció  
1. Es procedirà al reintegrament de la subvenció si hi concorre alguna de les causes previstes en l'article 37 de la Llei 38/2003, de 17 de novembre.  
2. El procediment de reintegrament s'ajustarà a les previsions contingudes en l'article 172 de la Llei 1/2015, de 6 de febrer, de la Generalitat.  
3. En les quantitats que calga reintegrar s'actuarà segons el que preveu l'article 172 i concordants de la Llei 1/2015, de 6 de febrer, de la Generalitat.  
4. L'interés de demora resultarà de l'aplicació de l'article 16 i concordants de la Llei 1/2015, de 6 de febrer, de la Generalitat.  
5. L'incompliment de la normativa ambiental i social, dels compromisos assumits per la persona beneficiària i dels compromisos establits, referits en els apartats primer i segon de l'article 21 del Decret 118/2022, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, constituirà causa de reintegrament de la subvenció de conformitat amb l'article 37.1.f de la Llei 38/2003, de 17 de novembre, general de subvencions.  
  
Article 23. Règim sancionador  
S'aplicarà el règim sancionador per la comissió d'infraccions administratives previstes en la normativa bàsica estatal que establix el títol IV de la Llei 38/2003, de 17 de novembre, a les entitats beneficiàries de subvencions que siguen responsables d'estes, i seran sancionades conforme al que es disposa en el capítol IV del títol X de la Llei 1/2015, de 6 de febrer, de la Generalitat, i amb caràcter procedimental en la Llei 39/2015, d'1 d'octubre, i la normativa de desplegament en matèria de potestat sancionadora.  
  
  
DISPOSICIONS ADDICIONALS  
  
Primera. No-incidència econòmica  
D'acord amb l'article 26, punt 3, de la Llei 1/2015, de 6 de febrer, de la Generalitat, l'aprovació de les bases actuals no comporta, en si mateix, cap obligació econòmica en els pressupostos de la Generalitat, sense perjuí de les possibles convocatòries que puguen resoldre's segons la consignació pressupostària que s'establisca en l'exercici corresponent.  
  
Segona. No subjecció a l'article 107.1 del TFUE  
Les subvencions que es concediran en el marc de les convocatòries que es regixen per les bases aprovades a través d'esta orde no requerixen una notificació a la Comissió Europea, per no reunir els requisits recollits en l'article 107.1 del Tractat de funcionament de la Unió Europea, atés que s'atorguen a institucions i entitats que manquen d'ànim de lucre, per a la realització d'activitats relacionades amb la millora de la qualitat de vida dels pacients i sense suposar les actuacions subvencionables cap avantatge econòmic, ni el desenvolupament d'una activitat econòmica en el mercat relacionada amb l'oferta de béns o de servicis. El cobrament de les subvencions esmentades no provoca, en cap cas, un falsejament de la competència que afecte els intercanvis comercials entre els estats membres, d'acord amb el que assenyala el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
DISPOSICIÓ DEROGATÒRIA  
  
Única  
Queden derogades totes les normes d'igual o inferior rang que s'oposen al que preveu esta orde.  
  
  
  
DISPOSICIONS FINALS  
  
Primera. Habilitació  
S'autoritza la persona titular de la direcció general amb competències en matèria d'atenció al pacient a dictar les instruccions que siguen necessàries per a l'aplicació d'esta orde i de les convocatòries corresponents. Esta persona queda facultada per a interpretar el contingut d'esta orde respecte al procés d'adjudicació de la subvenció que es convoque i per a resoldre, una vegada vist l'expedient contradictori i amb plena subjecció al que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions i el reglament que la desplega, aprovat pel Reial decret 887/2006, de 21 de juliol, els dubtes i conflictes que puguen plantejar les entitats beneficiàries de les subvencions en l'exercici de les funcions d'estes.  
  
  
Segona. Normativa aplicable  
Esta orde es dicta com a desplegament del que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com dels preceptes bàsics de la Llei 38/2003, de 17 de novembre, general de subvencions, i del reglament que la desplega, aprovat pel Reial decret 887/2006, de 21 de juliol.  
  
  
  
Tercera. Entrada en vigor  
Esta orde entrarà en vigor l'endemà de ser publicada en el Diari Oficial de la Generalitat Valenciana.  
  
València, 27 de febrer de 2024  
  
El conseller de Sanitat,  
MARCIANO GÓMEZ GÓMEZ